CELEX: 32010R0506
Language: sk
Date: 2010-06-14 00:00:00
Title: Nariadenie Komisie (EÚ) č. 506/2010 zo  14. júna 2010 , ktorým sa mení a dopĺňa príloha k nariadeniu Rady (ES) č. 21/2004, pokiaľ ide o ovce a kozy chované v zoologických záhradách  (Text s významom pre EHP)

15.6.2010   
            
            
               SK
            
            
               Úradný vestník Európskej únie
            
            
               L 149/3
            
         NARIADENIE KOMISIE (EÚ) č. 506/2010
   zo 14. júna 2010,
   ktorým sa mení a dopĺňa príloha k nariadeniu Rady (ES) č. 21/2004, pokiaľ ide o ovce a kozy chované v zoologických záhradách
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 21/2004 zo 17. decembra 2003, ktorým sa ustanovuje systém na identifikáciu a registráciu oviec a kôz a ktorým sa mení a dopĺňa nariadenie (ES) č. 1782/2003 a smernice 92/102/EHS a 64/432/EHS (1), a najmä na jeho článok 10 ods. 1 prvý pododsek,
   keďže:
   
               (1)
            
            
               V článku 1 nariadenia (ES) č. 21/2004 sa stanovuje, že každý členský štát ustanoví systém na identifikáciu a registráciu oviec a kôz v súlade s ustanoveniami uvedeného nariadenia.
            
         
               (2)
            
            
               Cieľom nariadenia (ES) č. 21/2004 je zabezpečiť individuálnu vysledovateľnosť oviec a kôz počas celého ich života. V súlade s článkom 4 ods. 2 a oddielom A prílohy k uvedenému nariadeniu sa tieto zvieratá označujú pomocou viditeľných identifikátorov, akým je napríklad ušná značka, známka na sponke kopyta alebo tetovanie.
            
         
               (3)
            
            
               Špecifické veterinárne požiadavky týkajúce sa exotických zvierat chovaných v zoologických záhradách sú stanovené v smernici Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (2). V uvedenej smernici sa nachádzajú takisto ustanovenia o označovaní a uchovávaní údajov, čo znamená, že väčšina oviec a kôz, ktoré sa chovajú v schválených zoologických záhradách, už podlieha požiadavkám, ktorých cieľom je individuálna identifikácia a vysledovateľnosť.
            
         
               (4)
            
            
               Prevažná väčšina oviec a kôz chovaných v zoologických záhradách navyše patrí k exotickým druhom. Viditeľné označenia môžu byť však v skutočnosti na účely vystavovania zvierat v zoologických záhradách verejnosti nevhodné, keďže môžu ovplyvňovať autentický výzor zvierat, predovšetkým exotických druhov.
            
         
               (5)
            
            
               Vzhľadom na znižovanie administratívneho zaťaženia a špecifickú povahu chovu zvierat v zoologických záhradách, t. j. veľmi obmedzeného počtu dotknutých zvierat, a vzhľadom na špeciálny účel ich vystavovania by bolo primerané povoliť výnimky zo špecifických prvkov nariadenia (ES) č. 21/2004 týkajúcich sa označovania a presnejšie povinnosti používať viditeľné alebo elektronické identifikátory.
            
         
               (6)
            
            
               Je preto vhodné povoliť príslušným orgánom členských štátov vyňať ovce a kozy chované v zoologických záhradách a premiestňované medzi zoologickými záhradami, ktoré sú schválené v súlade s článkom 13 ods. 2 smernice 92/65/EHS, z povinnosti používať viditeľné alebo elektronické identifikátory, pokiaľ sú príslušné zvieratá už individuálne identifikovateľné a vysledovateľné na základe ustanovení uvedenej smernice. Ak sa však príslušné zvieratá premiestnia do akéhokoľvek iného poľnohospodárskeho podniku (chovu) ako schválená zoologická záhrada, musia sa označiť v súlade s článkom 4 ods. 1 nariadenia (ES) č. 21/2004.
            
         
               (7)
            
            
               Oddiel A prílohy k nariadeniu (ES) č. 21/2004 by sa mal preto zodpovedajúcim spôsobom zmeniť a doplniť.
            
         
               (8)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   Príloha k nariadeniu (ES) č. 21/2004 sa mení a dopĺňa v súlade s prílohou k tomuto nariadeniu.
   Článok 2
   Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. júna 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 5, 9.1.2004, s. 8.
   
      (2)  Ú. v. ES L 268, 14.9.1992, s. 54.
   
      PRÍLOHA
      V oddiele A prílohy k nariadeniu (ES) č. 21/2004 sa po bode 7 pridáva tento bod:
      
         
                     „8.
                  
                  
                     Odchylne od požiadavky označovania stanovenej v článku 4 ods. 1 môže príslušný orgán rozhodnúť, že sa ustanovenia oddielu A neuplatňujú na ovce a kozy chované v zoologických záhradách a premiestňované medzi zoologickými záhradami, ktoré sú schválené v súlade s článkom 13 ods. 2 smernice Rady 92/65/EHS (1), pokiaľ sú príslušné zvieratá individuálne označené a vysledovateľné.
                  
               
      
         (1)  Ú. v. ES L 268, 14.9.1992, s. 54.“